Кудайбергенова Фарида Боранбайқызы ҚазҰӨУ оқытушысы

**Аққыз (Үммүгілсім) Ахметқызы (1897-1986) өмірбаяны мен шығармашылығы**

Ақтоғай өңірі адамзаттың дамуы мен тарихтың бірегейі саналатын Беғазы-Дәндібай мәдениетінің бастауы болған және Тоқырауындай тарихи майдан алаңы болған жер. Тоқырауын бойы тек берекелі мекен, төрт түлікке жайлы қоныс болып қоймаған. Бұл әрі әсем ән мен төгілген жырдың қоңырқазы Әсет Найманбаев, бұлбұл үнді күміс көмей әнші Күләш (Күлбаһрам) Байсеитова, асқақ үнді Манарбек Ержанов, арқаның ақиық әншісі Шашубай Қошқарбайұлы, төгілдіре күй төккен Шалғынбай мен Әшімтай, күйші атақты Аққыз әже, қобыз бен домбырада сыр шерткен Әшірбек Тілешұлы, қазақтың шертпе күйлерінің майталман шебері, шет ел сахнасына қазақтың домбыра аспабының құдіретін танытқан күйші Мағауия Хамзин сынды өнер иелерінің кіндік кескен жері.

Ақтоғай ауданы тарихи-археологиялық қазбаларға өте бай. Соның ішіндегі қола дәуірінен кейінгі ғасырлардан зерттелмеген біздің заманымызға дейінгі VII, VIII  ғасырлардағы қорғандар, тау мен жартастағы жазбалар, суреттер, балбалдар, көптеген қорымдары осының айғағы. Міне, бай мұраларымыздың бір бөлігі осы Ақтоғай археологиялық-этнографиялық мұражайында сақтаулы. Мұнда ХІХ-ХХ ғасырдағы атақты ақындар – Нарманбет Орманбетұлы, Шашубай Қошқарбайұлы, Кенішбай Жұбандықұлы, Тәшен ақын, әнші, композитор Әсет Найманбайұлы, Күләш Байсейітова, Манарбек Ержанов, Аққыз Ахметқызы, Мағауия Хамзин; Қалмақ шапқыншылықтарында ел қорғаған қайсар батырлар Жидебай Қожаназарұлы, ХVIII-ғасырда  өмір сүрген жоңғар шапқыншылығына  қарсы күресте қол бастаған халық батыры Жалантөс Баһадүр туралы деректер, кітаптар мен стендтер мұражай төрінен орын алып отыр.

Тоқырауын бойын жайлаған елдің ән-күйді үкілеп ұстап, зор ынта қоюы халық арасынан небір танымал өнерпаздардың өсіп шығуына үлкен әсер етті. Аудан өнерінің тарихында өнердің кәусар бұлағынан нәр алып, бойтұмарындай сақтап келе жатқан күйшілердің бірі – Дадан Тобықтысы ішіндегі Ақсақ руынан шыққан Аққыз (Үммүгілсім) Ахметқызы. ҚР Мәдениет, ақпарат және спорт министрлігі 2005 жылы жарыққа шығарған «Қазақ мәдениеті» энциклопедиялық анықтамалығында: Аққыз (шын аты Мүгілсім Ахметқызы) 1897ж. Қарағанды облысы делінген.

Еліміздің басты қомақты кітабы болып есептелетін «Қазақстан ұлттық энциклопедиясында» және «Қарағанды.Қарағанды облысы» атты энциклопедиядағы мәлімет бойынша Аққыздың шын аты Мүгілсім емес, Мүгілсін болып жүр. Өз ұрпақтары мен туған-туысқандарының айтуы бойынша Аққыздың шын аты – Үммүгілсім. Ақботадай сүйкімді, өз өнерімен баршаны тәнті еткен, елінің еркесі боп өскен балауса қызды ауыл аймағы Аққыз атап кеткен екен.

Ахметқызы Аққыз 1897 жылы қазіргі Қарағанды облысының Ақтоғай ауданында, Тоқырауын өзенінің бойында Есалы деген жерде дүниеге келіп, осы атамекенінен топырақ бұйырды. [1, 11 б.] Шалғынбай мен Әшімтайдың асыл мұрасын көзінің тірісінде бүгінгі ұрпағына жеткізуші Аққыз Ахметқызы қазақ сахарасында Дина шешейдің ізін басқан күйші қыздарымыздың бірі деуге толық негіз бар. Ол атақты шертпе күй дәстүрінің негізін салушы Тәттімбет Қазанғапұлының күйлерін нақышына келтіріп ойнап, дәстүрін жалғастырған ізбасарының бірі, дарын иесі.

Шертпе күйдің шебері, хан шаңырағы атанған Ахметқызы Аққыздың өскелең өмірі мен баға жетпес өнерін қозғамастан бұрын әріге үңілсек. Жалпы, Тоқырауын өзенінің бойында бірнеше дәулетті әулет ғұмыр кешкен екен деседі. Солардың ең ірілерінің бірі – Ақсақтың Шот әулеті, Қожантай бұтағынан тарайтын Тілегеннің үшінші ұлы Шантайдан Құбылтайының (біраз дерек көздерінде Қызылтай делінген) немересі Ахмет. Ахмет Құбылтайдың екінші ұлы Белғазыдан туғанмен оның есімі Құбылтайдың Ахметі делініп, үлкен әкесі қосарланып айтылады. Ахмет бай әкесінен 3 жасында, шешесінен 24 жасында жетім қалған екен. Сол уақытта әке-шешесінен жалғыз қоңыр қой қалып, Ахмет байға мыңғыраған мал, сол жалғыз қойдан бітеді. Ахмет байдың байлығы туралы әр түрлі деректер бар. Кенже баласы Әбілқаптың айтуынша 22 мың қой, 7 мың жылқы, 200 түйе бітсе де сараң байларға ұқсап, қытымырланбай, малы жоқтарға жомарттығын да жасап отырған. Ахмет ескіше сауатты, иманды, беделді де қолы ашық мырза атанған. Ахаң бай болса да өнерге қатты ден қойып, сал-серілігімен де аты шыққан екен. Үнемі үйінен әнші-күйшілер, сал-серілер үзілмеген. Арқаның ардагер марқасқалары – Дайрабай, Тоқа, Ықылас пен Әшімтай, Қыздарбек сынды күйшілер Ахмет байдың үйінде қона жатып, мейман болады екен. Өзі де өнерден құр алақан қалмаған Ахмет бай үкілеп өсірген ұл-қыздарын сол марқасқалардан өнеге алуға баулиды. Тобықтының Ақсақ руынан шыққан Ахмет екі әйел алған. Бәйбішесі Дәриядан – Омарбек, Өмірбек, Смағұл, Шұғайыпбек, Асқар, Зейнеп, Мүгілсім(Аққыз), Күлшем, Мәлике туса, екінші әйелі Мәриядан – Саттар, Есіркеп, Жарылғап, Әбілқап, Зәкәрия, Ғазиза, Әзиза, Қалима дүниеге келді. Омарбек, Жарылғап, Мәлике, Саттар жастайынан қайтыс болады.

Ахмет қыздарының ең кенжесі Аққызды ерекше жақсы көріп, еркін ұстаған екен. Аққыз ұзатылғанға дейін ұл балаша киініп, атқа мініп, көкпар тартып, сауық-сайранға араласады. Ерке өскен мінезді қыз Арқаның оң бұрау, теріс бұрау, тел бұрау, шалыс бұрау сияқты құлақ күйлермен тартылатын күйлерін еркін меңгеріп, өзі қатарлы домбырашылармен тізе қосып, күй тартысқа түсіп, өнерін асырып отырған. Аққыз Тәттімбеттің «Қосбасар», «Сылқылдақ», «Бес төре», «Сарыжайлау», Саймақтың «Сары өзен», Тоқаның «Жалғыз ішек», «Белшешер» және Арқаның тамылжыған әсем әндерін нақышына келтіріп орындаған.

Жасөспірім шағында-ақ зор дарын өрісі байқалып, үйіне жіксіз келіп жататын күйшілердің шерткен күйлері мен әуендерін оңашада қайталап, жаңаша ырғақ, жаңа әуенді ішкі сарынға қосуға талпынған қадамы «Аққыз» деп аталатын тырнақалды күйін тыңдап, батасын берген әйгілі Қыздарбек күйші – деген мәліметтер бар. Жастайынан күйшілік пен қатар әншілік өнерді қатар меңгерген Аққыз – Қ. Байжанов, М. Ержанов сынды өнер саңлақтарымен бірге ел аралап, ән салып, күй шертіп, Ә.Хасеновтен күйшілік шеберлігін шыңдаған.

22-жасында Аққыздың еріксіз тұрмысқа шығуына себеп болған «сауын» тойындағы ағасы Шұғайыпбектің болыстық сайлауының алғашқы жиыны болса керек. Әке «шешімін» сыйлаған даланың дана қызы 90 үйдің дауыс тасын жинап береміз деп уағдаласқан ауылға ұзатылып, Қараменде бабаның кенже баласы Дүйсеке бидің немересі Серік бидің ұлы Көпбайға айттырылады. Осы дерек «Орталық Қазақстан» газетінің 22 наурызындағы санында Ермек Балташұлының «Аққыз» атты сыр-толғау мақаласында «Қараменде бидің інілерінің ұрпағы» деп сәл ауытқып беріліпті – дейді Амангелді Туғанбай ағамыз. Айттырып қосқан ері Тобықты ішіндегі Шақа руынан шыққан Көпбайдан – Нәсжан, Әбдіраш атты екі перзентті дүниеге әкелді. ХХ ғасырға тән ауыртпалық пен желбуаз ұраншылдық, таптық көзқарас, «шылқыған бай, тап жауы» есебінде әкесі Ахметтің барлық мал-мүлкі тәркіленіп, 1928 жылы Қостанайға жер аударылады. Аққыз ата-анасынан айрылып, жат елге келін болып түскен кезде, ауыл сыртына барып, мұң шерін тарқата «Жетім қыз» күйін шығарады. Бұл күйде ата-анасы мен бауырларын ойлап, туған жерге деген қимастығы, елдегі әлеуметтік жағдайды суреттейді. Жас шағындағы шалықтаған ойын-сауықты кез, сән салтанат, өнерпаздықты мұра тұтқан арманды күндер көзден бұлбұлдай ұшады. Айттыруымен келген жері Серік ауылы дақысым көруден көз ашпайды. Дүние-мүлкі тәркіленген ата-анасы мен бауырлары құлақ естімеген қиырға жер аударылып, жаны сүймеген адамға еріксіз пенде болған Аққызды «кедей табын қанаған бай-бағланның қызы» ретінде көзтүрткі көреді. Күштеп коллективтендіруге ілесе келген аштық нәубеті өз алдына, коммунистік қоғам ғұмырлық мұратына балаған домбыраның қоңыр үнінен аластатуға ұмтылды. Феодалдық қоғамның сарқыншағын дәріптеп, «қараңғы» халықтың кеңестік өкіметке қарсы өшпенділігін күшейтуге әрекет еткені, яғни домбыра тартқаны үшін қос ұстазы – Әбди Рысбекұлы мен Сембек Айдосұлы қатарынан қызыл жендеттердің қолынан оққа ұшады. Әпербақан белсенділер мен жандайшап жалаң қылыштылардың жасаған қысымы салдарынан шаруасы күйзеліп, қу басы қаңғырап қалған Әбікен Хасенов кездейсоқ ұшырасқан, күй жөнінде санасында саңылауы бар әлдебір милиционердің арқасында ғана аман қалып, Алматыға тұяқ іліктіреді. Көз алдында қос арыстың ажал құшып, Тәңірідей табынатын бір ағасы тентіреп кеткенін көрген күйші-келіншек енді кеше жастанып жатыр ұйықтайтын домбырасынан безіп, үрейге бой алдырғаны сондай, түнде шошып оянатын халге душар болады. Аққыздың әбден төзімі таусылып, домбырасымен жылап көрісіп, жалғыз ғана жан сырласына мұңын шаққысы келеді, сырын ақтарып, көкірегін кернеген шерін ортайтуға ынтығады.

Бір күні Аққыз өзінше айла тауып, тезек теру үшін ала қапқа қалақтай қоңыр домбырасын иығына салып, бел асады. Содан ауылдан ұзап шығып, иесіз даланың елеусіздеу бір сайына жеткенде қоңыр домбырасын қолына алып, мұңдасымен аңсап көріскендей күй кешеді...

...Әлден уақытта ғана Аққыз өзінің жан бұлқынысын жаңа сарынмен, тың толғаммен сыртқа шығарып отырғанын сезеді. Жаңа сарынның бас аяғын жинақтай көмкеріп, толғай түйіндейді. Жанын жұбатып, жүрегін әлдилеген күйді ұмытып қалмас үшін әлденеше рет қайталап, зердесіне қондырып алады.

 Кейін «Мұңды қыз» деген атпен талай домбырашыға ден қойдырған осынау күй осылайша дүниеге келген [2].

Елуінші жылдардың соңынан ала осы өңірдің тумасы, репрессияның құрбаны болған Сәкен Сейфуллин ақталды. Сәкен ақталған соң, ол сүйіп тыңдаған Тоқа, Қыздарбек, Әбди, Сембек сияқты күйшілердің күйін Әбікен Хасенов шерте бастайды. Осы кезде Аққыздың домбырасы да үн қата бастайды.

Алғашқы күйеуі Көпбай дүниеден өткеннен соң, кейіннен 1933-34 жылдары көңілі ұнатып қосылған жұбайы Керней руынан Түсіпұлы Иген екеуі жарастықты ғұмыр кешкен соң, тұрмысы да қалыпты арнаға түседі. Игеннен – Қамаш (Қамария), Тілеужан атты екі балалы болады. 1939 жылы Иген де ерте дүниеден өтіп, жетім-жесірліктің тауқыметі басына түседі. 1949 жылы Шет ауданына балаларымен көшіп барады. Аққыз әжеміздің өнерін кезінде Уәли Бекенов, Ақселеу Сейдімбек 1970-71 жылдары арнайы іздеп, ол кезде Социалистік Қазақстан редакциясында жолығып, бүкіл елге жетуіне үлкен септіктерін тигізді. 1977 жылы жаз айында өзінің жасының қартайғанына қарамастан Аққыз әже қазақ телевидениесінің шақыруымен қасына Жақсылық (Шопр) Омашевті ертіп келіп, телехабарға қатысып, күй тартып қайтты [3, 44 б.].

Аққыз күйшінің шәкірттер легі Әпике Әбенова, Жақсылық (Шопр) Омашев, Тұрған Түсіпбеков, Күлмара Рахимбекова сияқты ел ішіндегі күйшілік дәстүрдің туын ұстап жүрген азаматтар да тікелей күйшінің алдын көрген, тәлім алған. Аққыздың өз құрсағынан туған баласы Тілеужан да күйшілік өнерден құр қалмаған азамат. Аққыз әжеміздің ағасы Өмірбек Ахметов (1970 жылы өмірден өткен) Алматыдағы өнер адамдары мен ғылыми орта қадірлеген шежіреші қарт атаныпты. Міне, өнер сабақтастығы деген осылай.

 Аққыздың күйшілік өнердегі алатын орны бөлек. Домбыра шертісі, перне басуы өзгеше бір мектеп, күйлерін тыңдасаңыз, бір қағыспен екі, кейде үш перненің үнін береді. Аққыздың күй мұралары туралы жазған Уәли Бекенов, Ақселеу Сейдімбеков, Жарқын Шәкәрім орындалып жүрген «Қосбасар», «Жетім қыз», «Мұңды қыз», «Қайран елім» күйлерінің шығу тарихын зерттеп, Итаяқ, Қыздарбек, Әшімтай сынды әйгілі күйшілердің шәкірті екенін айтады [1,11 б.].

Әкесінің мал-мүлкінің тәркіленіп кетуі, олардың ұрпақтарының түгелдей дерлік «байдың баласы», «жуанның баласы» деген бір саясатқа сәйкес келуі бұл кісінің азды-көпті қуғын-сүргін көруіне алып келді. Сондықтан да жетімдікті көруі, жоқшылықты көруі Аққыздың шығармашылығына мейлінше әсер етті. Сондықтан осы тұрғыдан қарап отырсақ, Аққыз әженің күйлерінен бір мұң мен уайымды байқайсыз.

Мынау ХҮ-ХҮІІІ ғғ. жыраулардың шығармаларын қарап отырсақ, философиялық толғам, дүниенің опасыз жалған екендігі, адамзат баласының мына жарық дүниеге қонақ екендігі, үлкен бір философиялық иірімдермен берілген болса, дәл осындай философиялық толғам мен философиялық ұғымды күй тіліне көшіріп, қазақтың қара домбырасы арқылы Алты Алашқа паш еткен осы Аққыз Ахметқызы десек артық болмас.

**Жақсылық Омашев** (1934-1991 жж.) Қарағанды облысы, Ақтоғай ауданының Жалаңаш ауылында дүниеге келген. Әкесі – Омаш жылқышы болған. Омаштан Шәкіман, Жақсылық, Амантай, Айгүл, Дариға, Бағдат туады. Жақсылық домбыра шерту дәстүрін 6-жасынан әкесінің інісі Төлеу деген кісіден үйренген. Негізінде ол кісі өлеңдер тартатын. 14 жасына дейін өлеңдер тартып, кейін немере ағасы Мағауия Хамзинге еліктеп, көптеген күйлер мен мағлұмат алған. 1959 жылдан бастап, Ақтоғай ауданындағы көркемөнерпаздар үйірмесіне қатысып, «Тоқырауын толқындары» ансамблінің әртісі болды. Жақсылық Омашевтың бауыры Амантай ата былай әңгіме өрбітеді: «Соғыстан кейінгі кездерде есім кірген уақытта, естіп білгенім, көргенім; ағаларымыз, әкелеріміз жиналып, домбыра тартып, әңгіме айтып, қисса оқыған бір өнерпаз ауыл болатын. Сол ауылдан шыққан үлкен әкеміз Әшімтай. Әшімтайдың «Қоңыр қаз» деген күйі жайлауда шыққан көрінеді. Киіз үйде жатқанда төбеде қоңыр қаз саңқылдап ұшқанын естіп жатып «Қоңыр қаз» күйін шығарған екен. Менің туған ағам Жақсылық Омашев Ақтоғай көлемінде шертпе күйдің шебері атанды. Алматы, Москва, Қарағанды, Жезқазған сынды талай жерлерде болып, концерт беріп, күй тартқан. Ол кісінің ұстазы болған Жалаңаш ауылынан шыққан, қобыз тартатын Тәңкінің Мұқсиыны деген кісі болған. Домбырашы Қасабай, Сатан деген кісілер болған. Осы кісілердің аттарында бір-бір қосбасар күйлерін біздің ағай тартатын. Өзі шығарған 2-3 күйі бар. Тәңкінің Мұқсиыны қобыз да, домбыра да тартатын. Сатан деген әкеміз де күй тартып, ән айтатын. Жақсылық атақты Аққыз күйшінің де шәкірті. Аққызбен бірге 1978 жылы Алматыға барып, телевидениеге де түскен. Мәдениет бөлімінде көптеген жылдар жұмыс жасады. Жақсылық деген атын білмесе де, ауылдастары қойып кеткен «шопыр» деген лақап атыменен талай жерге әйгілі болды. Өзінің орындауында 50-60 күйі бар. «Ой толғауы» деген күйін жеңгеміз Мәрузаға (қосағына) арнап шығарған».

Ұлы Ғабиттің сыр шертуі: «Әкем шайын ішкеннен кейін диванға барып жатады да, көзін жұмып алып, пернеге қарамай домбыра тартып отырғанда біз таң қалатынбыз. Сөйтсек, қолының бәрі әбден жаттыққан екен. Көбінесе «қосбасар» күйлерін ойнайтын. Әкем Мағауия Хамзинмен аталас. Бір күні отырып әкемнен «неге қосбасар?» деп аталады сұраймын ғой. Сонда ол: «Балам, екі ішекті қосып тартатын күйді – «қосбасар» деп атайды. Қосбасар мен желдірме күйдің арасында айырмашылық көп. Желдірме күйлерін тартқанда, екі қолмен қағып, үстіңгі ішекті баспай тартады. Соны желдірме күйлері дейді» - деп жауап қатты. Ойнаған кезде бас бармақпен және ортаңғы саусақпен тартатын. Мен сұрайтынмын «неге бірінші саусақпен ойнамайсыз» деп. Бірінші бармақпен ойнағанда, балам, оны домбыраның бетіне тірей алмайсың ғой. Бас бармақпен, ортаңғы саусақпен тартсаң, домбыраның ішегінде, үнінде мән бар. Ал, бірінші саусақпен керек жерінде ішекті тартып қалып отырасың» - дейді ұлы Ғабит. Жақсылық Омашев 7 баланың әкесі. Ең үлкені Ғабит, Ғабиден, Қайырден, Сәбиден, Нәбилен, Бүркіт, Венера, Гамзат.

Қарағанды облысы бойынша өткен экспедиция нәтижесі бойынша Аққыз Ахметованың төл күйлерінің 10-ға жуық нұсқалары жазылып алынды. Соның ішінде – Қалкен Қасымов 60 төңірегіндегі ақсақал, Болат Тәкішов туған жиені, Сәнеке Сағындықұлы 85 жас шамасындағы ақсақал, Күлмара Рахимбекова - Аққыз күйшінің шәкірті, Аққызбен замандас, дәмдес болған – Шәмши Еренбеков. Аққыз әжеміздің тек дәулескер күйшісі ғана емес, cонымен қатар өз жанынан ән шығарғанын да аңғарамыз. Қали Байжанов атындағы концерттік бірлестіктің жеке орындаушысы Дәуренбек Әркенов өңдеуімен орындалған Аққыз Ахметованың «Қайран бауырым» атты әні аудио-видео таспаға жазылып алынды. Жыл сайын әкімшілік тарапынан «Аққыз Ахметова» атындағы республикалық домбырашылар конкурсы өткізіліп тұрады. Аудан халқы айтулы өнерпазды мәңгілік есте қалдыру мақсатымен Ақтоғай селосы орталығындағы балабақшаны «Аққыз Ахметова» есімімен атаған. 2007 жылы суретші Хахаш Манай Аққыз әжеміздің портретін ерекше бейнелепті. Ақтоғай жерінің өнерпазы Ибраев Жомарт Аққыз мүсінін жасады, қазір мүсін Балхаш қаласының орталық мұражайында сақтаулы. Аққыз әжеміздің домбырасы Қарағанды Болашақ университетінің ректоры Нұрлан Дулатбековтың кеңсесінің төрінен орын алған. Тоқырауын бойындағы қалың елдің Ақ әжесі өмірінің соңына дейін сәнді киініп, тік жүріп, жалпы әдемілікті, сұлулықты тамсана жақсы көрген жан.

**Әдебиеттер**

1. Аққыз: естеліктер мен толғаулар / Құрас. *Б.Ж. Тəкішов. -* Қарағанды: Болашақ-Баспа, 2007.
2. Азия Транзит – 2001. - №1(10) қаңтар.
3. У. Бекенов. *Күйтабиғаты. –* Алматы: Өнер, 1980.